

**REPUBLIKA HRVATSKA**

**VARAŽDINSKA ŽUPANIJA**

**OPĆINA VIDOVEC**

**Općinsko vijeće Općine Vidovec**

KLASA: 021-05/18-01/11

URBROJ: 2186/10-01/1-18-02

Vidovec, 25. listopada 2018.

**ZAPISNIK**

**s 11. sjednice Općinskog vijeća Općine Vidovec, održane dana 25. listopada 2018. godine,**

**( četvrtak) u prostorijama Općine Vidovec**

Sjednica je započela u 20,00 sati.

Predsjednik Općinskog vijeća Općine Vidovec Zdravko Pizek pozdravio je sve članove Općinskog vijeća Općine Vidovec, zamjenika načelnika Općine Vidovec, djelatnice Jedinstvenog upravnog odjela Općine Vidovec i predstavnike medija i zahvalio im na dolasku.

**UTVRĐIVANJE KVORUMA ČLANOVA OPĆINSKOG VIJEĆA :**

Predsjednik Općinskog vijeća Općine Vidovec Zdravko Pizek utvrdio je da je na sjednici prisutno 13 članova od izabranih 15 članova Općinskog vijeća Općine Vidovec te konstatirao da kvorum postoji i može se nastaviti sa daljnjim tijekom sjednice Općinskog vijeća i da će sve donijete odluke biti pravovaljane.

Predsjednik Općinskog vijeća napomenuo je da se sjednica tonski snima i da će do povratka zapisničarke Andreje Peharda koja je na bolovanju, zapisnik voditi Emina Ljubek viša stručna suradnica za opće poslove i EU fondove.

**PRISUTNI ČLANOVI OPĆINSKOG VIJEĆA** :

Zdravko Pizek, Marijo Serini, Ivan Benček, Ljubica Uranić, Krunoslav Bistrović, Silvija Zagorec, Edo Košić, Ivana Zavrtnik, Zdravko Klopotan, David Šantek, Ines Pavleković, Nadica Cafuk i Stjepan Smernjak.

**SJEDNICI NISU PRISUSTVOVALI ČLANOVI OPĆINSKOG VIJEĆA** :

Marija Cafuk i Ivan Kušćar– izostanak opravdali

Sjednici iz zdravstvenih razloga nije prisustvovao općinski načelnik Bruno Hranić, koji je svoj izostanak opravdao.

**PREDSJEDATELJ** : Zdravko Pizek

**OSTALI PRISUTNI** :

Zamjenik načelnika Dubravko Zavrtnik, Petra Rogina pročelnica JUO Općine Vidovec, Emina Ljubek viši stručni suradnik za opće poslove i EU fondove, Nikolina Stipan viši referent za komunalno gospodarstvo, Mateja Novak viši stručni suradnik za financije i proračun, Ivana Dreven Varaždinske vijesti , Nikolina Jureković Novoselec Radio Megaton i Siniša Kalajdžija Vox media.

**USVAJANJE ZAPISNIKA SA 10. SJEDNICE OPĆINSKOG VIJEĆA OPĆINE VIDOVEC ODRŽANE DANA 20. 09. 2018. GODINE ;**

Predsjednik Općinskog vijeća Zdravko Pizek :

„Dobili ste svi zapisnik sa prošle sjednice. Ima li tko kakvu primjedbu, dopunu? Ako nema , dajem taj zapisnik na glasovanje. Tko je za takav zapisnik?“

Tko je za : 13 članova Vijeća

Tko je protiv : 0

Ima li suzdržanih : 0

**Predsjednik Općinskog vijeća Zdravko Pizek konstatirao je da je zapisnik s 10. sjednice Općinskog vijeća Općine Vidovec usvojen jednoglasno, s 13 glasova od 13 prisutnih članova Općinskog vijeća.**

**UTVRĐIVANJE DNEVNOG REDA ZA 11. SJEDNICU OPĆINSKOG VIJEĆA OPĆINE VIDOVEC**

Predsjednik Općinskog vijeća Zdravko Pizek :

„ Svi ste dobili dnevni red. Ima tko kakvu dopunu, izmjenu?“

„Ako nema, dajem takav dnevni red na glasanje. Tko je za?“.

Tko je za : 13 članova Vijeća

Tko je protiv : 0

Ima li suzdržanih : 0

**Predsjednik Općinskog vijeća Zdravko Pizek konstatirao je da je Dnevni red za 11. sjednicu Općinskog vijeća Općine Vidovec prihvaćen jednoglasno s 13 glasova od 13 prisutnih članova Općinskog vijeća.**

Usvojeni

**D N E V N I R E D**

1. Prijedlog Poslovnika o radu Općinskog vijeća Općine Vidovec
2. Prijedlog Odluke o stipendijama Općine Vidovec
3. Prijedlog Odluke o komunalnim djelatnostima na području Općine Vidovec
4. Prijedlog Odluke o kriterijima za preuzimanje obveze korisnika plaćanja javnih usluga prikupljanja miješanog komunalnog otpada i biorazgradivog komunalnog otpada na području Općine Vidovec
5. Prijedlog Odluke o zaduživanju temeljem okvirnog kredita po transakcijskom računu
6. Razno

**Točka 1.**

**Prijedlog Poslovnika o radu Općinskog vijeća Općine Vidovec**

Predsjednik Općinskog vijeća Zdravko Pizek :

„ Svi ste dobili obrazloženje. Imamo tu nekoliko amandmana. Slažete se da najprije njih prođemo?“

„1. amandman „IZBOR, SASTAV I NADLEŽNOST RADNIH TIJELA VIJEĆA“

*Članak 8.*

* *dodati stavak na kraju članka:*

*Sastav radnih tijela treba biti približno razmjeran stranačkom sastavu Općinskog vijeća“*

„Amandman je predložio g. Smernjak Stjepan. Tko je za takav prijedlog?“

Tko je za : 13 članova Vijeća

Tko je protiv : 0

Ima li suzdržanih : 0

Predsjednik Općinskog vijeća Zdravko Pizek konstatirao je da je amandman za izmjenu članka 8. Poslovnika o radu Općinskog vijeća Općine Vidovec prihvaćen jednoglasno s 13 glasova od 13 prisutnih članova Općinskog vijeća.

Predsjednik Općinskog vijeća Zdravko Pizek :

„ Drugi amandman. Imamo dva prijedloga:“

„1. prijedlog člana Općinskog vijeća g. Stjepana Smernjaka koji glasi:

*Članak 12.*

* *promjene u petom stavku:*

*Ako predsjednik, odnosno član radnog tijela ne prisustvuje redovito – brisati, dodati na tri sjednice radnog tijela, Vijeće ga može razriješiti članstva u tom radnom tijelu prije isteka mandata“*

„2. prijedlog Komisije za statutarno – pravna pitanja

*Članak 12.*

* *promjene u petom stavku:*

*Ako predsjednik, odnosno član radnog tijela ne prisustvuje na tri sjednice radnog tijela uzastopno, Vijeće ga može razriješiti članstva u tom radnom tijelu prije isteka mandata“*

Član Vijeća Stjepan Smernjak povukao je svoj amandman za promjene u članku 12.

Predsjednik Općinskog vijeća Zdravko Pizek:

„ Tko je za drugi prijedlog? “

Tko je za : 13 članova Vijeća

Tko je protiv : 0

Ima li suzdržanih : 0

Predsjednik Općinskog vijeća Zdravko Pizek konstatirao je da je amandman za izmjenu članka 12. Poslovnika o radu Općinskog vijeća Općine Vidovec prihvaćen jednoglasno s 13 glasova od 13 prisutnih članova Općinskog vijeća.

Predsjednik Općinskog vijeća Zdravko Pizek :

„3. amandman g. Smernjaka glasi:“

*Članak 15.*

* *brisati zadnji dio drugog stavka; članak 12. podrazumijeva sastav svih radnih tijela pa je nepotrebno naglašavati u opisu svakog radnog tijela s time da njihov sastav bude približno razmjeran stranačkom sastavu Vijeća“*

Predsjednik Općinskog vijeća Zdravko Pizek:

„ Dajem na glasovanje. Tko je za takav prijedlog? “

Tko je za : 13 članova Vijeća

Tko je protiv : 0

Ima li suzdržanih : 0

Predsjednik Općinskog vijeća Zdravko Pizek konstatirao je da je amandman za izmjenu članka 15. Poslovnika o radu Općinskog vijeća Općine Vidovec prihvaćen jednoglasno s 13 glasova od 13 prisutnih članova Općinskog vijeća.

Predsjednik Općinskog vijeća Zdravko Pizek:

„ Imamo *Članak 16.*

* *brisati zadnji dio drugog stavka; članak 12. podrazumijeva sastav svih radnih tijela*

*pa je nepotrebno naglašavati u opisu svakog radnog tijela s time da njihov sastav bude*

*približno razmjeran stranačkom sastavu Vijeća“*

„Tko je za?“

Tko je za : 13 članova Vijeća

Tko je protiv : 0

Ima li suzdržanih : 0

Predsjednik Općinskog vijeća Zdravko Pizek konstatirao je da je amandman za izmjenu članka 16. Poslovnika o radu Općinskog vijeća Općine Vidovec prihvaćen jednoglasno s 13 glasova od 13 prisutnih članova Općinskog vijeća.

Predsjednik Općinskog vijeća Zdravko Pizek.

„Imamo DNEVNI RED, *Članak 87.*

* *iza prvog stavka dodati stavak:*

*Prva točka dnevnog reda sjednice Vijeća je verifikacija zapisnika sa prethodne sjednice vijeća.*

*Druga točka dnevnog reda je Aktualno i može trajati najviše 60 minuta.*

*Zadnja točka dnevnog reda je Razno koja je izvještajnog karaktera i ne mogu se donositi odluke.“*

Kratko obrazloženje na predloženi amandman podnio je član Vijeća Stjepan Smernjak.

U raspravi su sudjelovali članovi Vijeća Zdravko Klopotan i Edo Košić.

Predsjednik Općinskog vijeća Zdravko Pizek:

„Tko je za takav prijedlog g. Smernjaka?“

Tko je za : 5 članova Vijeća

Tko je protiv : 8 članova Vijeća

Ima li suzdržanih : 0

Predsjednik Općinskog vijeća Zdravko Pizek konstatirao je da amandman za izmjenu članka 87. Poslovnika o radu Općinskog vijeća Općine Vidovec nije prihvaćen s 8 glasova protiv od 13 prisutnih članova Općinskog vijeća.

Predsjednik Općinskog vijeća Zdravko Pizek:

„ Dajem na glasovanje Poslovnik o radu. Tko je za takav prijedlog sa svim tim amandmanima koje smo prihvatili?“

Tko je za : 8 članova Vijeća

Tko je protiv : 0

Ima li suzdržanih : 5 članova Vijeća

**Predsjednik Općinskog vijeća Zdravko Pizek konstatirao je da je Poslovnik o radu Općinskog vijeća Općine Vidovec s predloženim izmjenama usvojen s 8 glasova od 13 prisutnih članova Općinskog vijeća.**

**Točka 2.**

**Prijedlog Odluke o stipendijama Općine Vidovec**

Predsjednik Općinskog vijeća Zdravko Pizek :

„Idemo na 2. točku dnevnog reda Prijedlog Odluke o stipendijama Općine Vidovec. Dobili ste materijale, otvaram raspravu.“

Članica Općinskog vijeća Nadica Cafuk:

„ Ja bih imala neke prijedloge. U biti se slažem s Odlukom, ali imam i neke svoje prijedloge ako bi se to moglo prihvatiti i uvrstiti u Odluku. Kao prvo članak 3. gdje piše da vrstu, broj i mjesečnu visinu stipendija za svaku školsku/akademsku godinu određuje Odlukom općinski načelnik. Ja mislim da bi taj članak trebalo izmijeniti i staviti koja je konkretna ta stipendija. Da li je to 300, 500, 700 ili ne znam koliko kuna. Mi danas donosimo Odluku, a ne znamo koja je visina stipendije. Izađemo van, netko nas pita kolika je ta stipendija, a mi kao vijećnici to ne znamo odgovoriti ljudima. Smatram da bi to Odlukom trebalo biti regulirano da se ovo briše i da se napiše kak je visina stipendije za učenike tolika, za studente tolika, koji studiraju unutar županije ta, koji studiraju u drugim županijama tolika i u inozemstvu, pošto imamo te kategorije.“

„Imam još, članak 9. gdje piše da redoviti studenti druge ili viših godina itd. s prethodne godine najmanje im bude prosjek ocjena 3,8 ja predlažem da se vrati na 3,5 kao što je bilo do sada.“

„ I članak 23. gdje piše da u slučaju da dva ili više podnositelja zahtjeva imaju jednak broj bodova prednost ima kandidat s većim prosjekom ocjena na više decimala. Mislim da to nije realno. Ne budemo sad studentima i učenicima brojili krvna zrnca koji imaju jednu ili više. Ako ima netko isti broj da oba predlagatelja dobe tu stipendiju. Ako oba imaju 4, na primjer, da i jedan i drugi dobe. Sad jedan ima 4,01, a drugi 4 sad bude ovaj dobil , a ovaj ne. Vidim Odlukom nije reguliran broj stipendija prema tome ništa nas ne kači da tu moramo onda tak smanjiti.“

U raspravu se uključila članica Vijeća Ines Pavleković, a odgovor na pitanje o broju i visini stipendija za prošlu školsku/akademsku godinu podnijela je Mateja Novak viši stručni suradnik za financije i proračun.

Članica Općinskog vijeća Nadica Cafuk:

„Naš prijedlog je da učenici srednjih škola dobivaju 300 kn, studenti unutar županije 500, izvan županije 600, a ovi u inozemstvu 800.“

Zamjenik načelnika Dubravko Zavrtnik:

„Ja predlažem da ovaj članak 3. ostane tak kak je.“

U raspravu su se uključili članovi Vijeća Stjepan Smernjak, Zdravko Klopotan, Marijo Serini, Edo Košić, Silvija Zagorec te zamjenik načelnika Dubravko Zavrtnik. Pojašnjenje članka 3. dala je Petra Rogina, pročelnica JUO Općine Vidovec.

Predsjednik Općinskog vijeća Zdravko Pizek :

„ Prijedlog Komisije koja je to predložila, tko je za takav prijedlog o stipendijama?“

Tko je za : 6 članova Vijeća

Tko je protiv : 1 član Vijeća

Ima li suzdržanih : 6 članova Vijeća

**Predsjednik Općinskog vijeća Zdravko Pizek konstatirao je da Prijedlog odluke o stipendijama Općine Vidovec nije prihvaćen sa 6 suzdržanih i 1 glasom protiv od 13 prisutnih članova Općinskog vijeća**.

**Točka 3.**

**Prijedlog Odluke o komunalnim djelatnostima na području Općine Vidovec**

Predsjednik Općinskog vijeća Zdravko Pizek :

„Treća točka je Prijedlog Odluke o komunalnim djelatnostima na području Općine Vidovec. Dobili ste materijale, otvaram raspravu.“

Član Općinskog vijeća Stjepan Smernjak:

„ Ne sviđa mi se definicija u članku 6. „Trgovačko društvo Čistoća d.o.o. iz Varaždina obavljati će komunalne djelatnosti“ , ja bih napisao „obavlja„“.

U raspravu se uključila članica Vijeća Silvija Zagorec, a pročelnica JUO Općine Vidovec Petra Rogina podnijela je odgovor na postavljeno pitanje g. Smernjaka.

Predsjednik Općinskog vijeća Zdravko Pizek :

„ Ima još netko? Ako nema, s tom izmjenom koju je rekao g. Smernjak dajem na glasovanje Prijedlog Odluke o komunalnim djelatnostima. Tko je za?“

Tko je za : 13 članova Vijeća

Tko je protiv : 0

Ima li suzdržanih : 0

**Predsjednik Općinskog vijeća Zdravko Pizek konstatirao je da je Odluka o komunalnim djelatnostima na području Općine Vidovec s predloženim izmjenama prihvaćena jednoglasno s 13 glasova od 13 prisutnih članova Općinskog vijeća.**

**Točka 4.**

**Prijedlog Odluke o kriterijima za preuzimanje obveze korisnika plaćanja javnih usluga prikupljanja miješanog komunalnog otpada i biorazgradivog komunalnog otpada na području Općine Vidovec**

Predsjednik Općinskog vijeća Zdravko Pizek :

„4. Točka, Prijedlog Odluke o kriterijima za preuzimanje obveze korisnika plaćanja javnih usluga prikupljanja miješanog komunalnog otpada i biorazgradivog komunalnog otpada na području Općine Vidovec. Otvaram raspravu.“

Pitanje je postavio član Vijeća David Šantek, a odgovorila je Nikolina Stipan, viši referent za komunalno gospodarstvo.

Predsjednik Općinskog vijeća Zdravko Pizek :

„ Dajem na glasanje. Tko je za takvu Odluku?“

Tko je za : 13 članova Vijeća

Tko je protiv : 0

Ima li suzdržanih : 0

**Predsjednik Općinskog vijeća Zdravko Pizek konstatirao je da je Odluka o kriterijima za preuzimanje obveze korisnika plaćanja javnih usluga prikupljanja miješanog komunalnog otpada i biorazgradivog komunalnog otpada na području Općine Vidovec usvojena jednoglasno s 13 glasova od 13 prisutnih članova Općinskog vijeća.**

**Točka 5.**

**Prijedlog Odluke o zaduživanju temeljem okvirnog kredita**

**po transakcijskom računu**

Predsjednik Općinskog vijeća Zdravko Pizek :

„ 5. Točka je Prijedlog Odluke o zaduživanju temeljem okvirnog kredita po transakcijskom računu. Otvaram raspravu.“

U raspravi su sudjelovali članovi Vijeća Stjepan Smernjak, Edo Košić, David Šantek i Ines Pavleković, a odgovor na postavljena pitanja podnijela je Mateja Novak, viši stručni suradnik za financije i proračun.

Predsjednik Općinskog vijeća Zdravko Pizek :

**„**Zatvaram raspravu, dajem na glasovanje. Tko je za takvu odluku da tak napravimo da se osiguramo za svaki slučaj?“

Tko je za : 13 članova Vijeća

Tko je protiv : 0

Ima li suzdržanih : 0 član Vijeća

**Predsjednik Općinskog vijeća Zdravko Pizek konstatirao je da je Odluka o zaduživanju temeljem okvirnog kredita po transakcijskom računu jednoglasno usvojena s 13 glasova od 13 prisutnih članova Općinskog vijeća.**

**Točka 6.**

**Razno**

Predsjednik Općinskog vijeća Zdravko Pizek:

**„** Bila je riječ od g. Smernjaka da ne smije biti pod Razno, ali nam se javila jedna studentica pa da Vam pročitam:“

„Poštovani, javljam se na otvoreni poziv Općine Vidovec za dodjelu nagrade za najbolje studente s područja Općine Vidovec. Kao studentica Fakulteta organizacije i informatike primila sam Rektorovu nagradu za individualni znanstveni i umjetnički rad u akademskoj godini 2017./2018., a kao dokaz dostavljam potrebnu dokumentaciju. S poštovanjem.“

„ Do sad smo dijelili takvima 1.000 kuna. Makar je pod Razno, tko je za takav prijedlog?“

Tko je za : 13 članova Vijeća

Tko je protiv : 0

Ima li suzdržanih : 0

**Prijedlog je prihvaćen jednoglasno s 13 glasova od 13 prisutnih članova Općinskog vijeća.**

Član Općinskog vijeća Edo Košić:

„ Mogu li ja na ime toga gospodine predsjedniče? Za to bi trebao isto postojati mehanizam. Znači, izvan neke računalne obveze dodjeljivat, kriteriji te pojedinačne nagrade za studente i učenike na osnovu ostvarenih rezultata na državnim takmičenjima. Eto govorim tak iz glave, prosjek na godini nek pošalju. Općina Vinica ona najboljem studentu 5.000 kuna isplaćuje na kraju svake godine. Znači koncentrirati se, pronaći kriterije jer ovo nije prvi put da donosimo ovako neku odluku.“

Član Općinskog vijeća Zdravko Klopotan:

„ Sad nema gospona načelnika. Ja sam tražio od cura prošli put, od stručnih službi one ostale intelektualne usluge i ja sam si dao truda, kak su si i one dale truda da mi stručno to dostave, i tri cifre su mi zapele. Budemo to sad riješili ili bude načelnik?“

Mateja Novak, viša stručna suradnica za financije i proračun:

„Hoćete postaviti pitanje pa da Vam pismeno onda odgovorimo?“

Član Općinskog vijeća Zdravko Klopotan:

„ E može. Znači, 323791-ostale intelektualne usluge- nadzora i ostale usluge , to je u 364- 46.875,00 kuna, dobavljač EU Projekti priprema natječajne dokumentacije za mjeru 07, tip 7.4.1., usluge u poboljšanju lokalnih temeljnih usluga. Znači 46.875,00 kuna, 364 je to. Što je s tim projektom, je li proveden, koliko novaca se povuklo na temelju tog projekta iz EU fondova. Znači, to je prvi taj, 46.875 kuna. Drugi je 584-43.000,00 kuna dobavljač Tesla d.o.o., priprema projektne i tehničke dokumentacije za očekivani natječaj Fonda za zaštitu okoliša. Kakav natječaj, jesmo li dobili taj natječaj, koliko novca smo dobili od Fonda za zaštitu okoliša? Znači 43.000,00 kuna je to koštalo. I drugi još isto jedan, po mojem dosta sporan, 3237971 dobavljač Tetida , usluga osnivanja i ulaganja u opremanje i razvoj Gospodarske zone Barutana, 50.625,00 kuna je za to plaćeno. Što je s tim projektom Barutana, što je Tetida radila vezano uz taj projekt? Znači, jer vi znate da prošli put kad sam ja, načelnik je rekao 30 tisuća pa je rekao preko 67 tisuća, a sad ja tu vidim da je samo sad neka Tetida 50.625 kuna za Barutanu je znači isplaćeno. Znači da je on nas lagal. 37 tisuća kuna je on tu prezentiral. Znači 3237971 , 50.625 kuna, što je s projektom Barutana, što je Tetida radila vezano uz taj projekt. Eto to želim pismeno da bude. To je to, kak ste si vi dale truda, tak sam si i ja dal. A sad ovo, udruga radi jednostavno knjigovodstvo i ja se isto tak bavim malo financijama već dugi niz godina i malo mi je nejasno da li načelnik mora račune potpisati? Ali na žalost niti jedan račun nisam tak dobil.“

Mateja Novak, viša stručna suradnica za financije i proračun:

„Da, iza ih potpisuje, a imamo i odobrenja o isplati. To Vam nisam iskopirala ispred računa. Znači, ispred svakog računa ide Odobrenje o isplati kojeg potpisuje načelnik, računovodstvo i likvidator.“

Član Općinskog vijeća Zdravko Klopotan:

„Da, malo mi je čudno bilo jer ja znam da koja ja račune izdajem da ih moram potpisati. O.k, svaka ti čast, dobro si to pripremila.“

Predsjednik Općinskog vijeća Zdravko Pizek:

„Hvala, gđa. Pavleković.“

Članica Općinskog vijeća Ines Pavleković:

„ Pa ja bih imala samo jedno kratko pojašnjenje. Kakva je procedura npr. kad je oranica da se stavi u građevinsku zonu radi mogućnosti gradnje kuće. Znači, prenamjena iz poljoprivrednog zemljišta da bi se dobila određena dokumentacija koja je potrebna za izgradnju. Da li je to moguće? Kakva je to procedura i da li ja to vama mogu ostaviti pa da vi to malo… “

Nikolina Stipan, viša referentica za komunalno gospodarstvo:

„ Čestica je izvan građevinske zone ili unutar?“

Članica Općinskog vijeća Ines Pavleković:

„Čestica je izvan građevinske da, ali kratko jedno dvije zemlje su.“

Nikolina Stipan, viša referentica za komunalno gospodarstvo:

„ Ali to bi trebale biti izmjene i dopune Prostornog plana da bi se moglo graditi, a 2016. su zadnje izmjene i dopune bile. Gospođa je bila tu, ne?“

Članica Općinskog vijeća Ines Pavleković:

„ Da, bilo je postavljeno pitanje i na Općinu, ali reko ajde da provjerim. A to se znači, u takvim slučajevima bez tog urbanističkog plana ne može? Kad se sad donosi ponovno?

Petra Rogina, pročelnica JUO Općine Vidovec

„Pa sad je donešeni 2016.“

Predsjednik Općinskog vijeća Zdravko Pizek:

„Bilo je na javnoj raspravi u nekoliko prijedloga, nekoliko izmjena i sve su bile prihvaćene tko je god došel. Evo, gospon Benček se bavil sa time. Tko je god došel bilo je prihvaćeno, tko se javil za proširenje. “

Članica Općinskog vijeća Ines Pavleković:

„ To bi se moglo mijenjati, to je jedanput na dvije godine.“

Predsjednik Općinskog vijeća Zdravko Pizek:

„Ima još netko pod razno?“

„Prošli put je g. Bistrović napomenul, evo dobili ste svi troškovnik o funkcioniranju nogometnog centra Općine Vidovec. Buš ti malo pojasnil?“

Član Općinskog vijeća Krunoslav Bistrović:

„Morem ja pojasniti. Zadnji put ste pitali za troškovnik, evo tu je okvirni troškovnik . Sve Vam je u kratkim crtama pojašnjeno, znači od dresova, od sudačkih troškova od organizacije i vidite na kraju cifru koja je sportskih pomagala. Sve je prezentirano, a ja sam imal prijedlog zadnji put dok sam prezentiral to da odredimo nekakvu cifru, okvirnu znači u ovom dijelu, u ove pol godine koliko je to u zajednici zaživjelo. A sad, svi ste dobili materijale pa da čujem Vaše mišljenje.“

Članica Općinskog vijeća Ines Pavleković:

„Pa ja bi samo, o.k to su troškovi, ali nije relevantno s prihodima. Znači trebalo bi neki orijentir prihoda i razmjer rashoda.“

Član Općinskog vijeća Krunoslav Bistrović:

„Prihoda od čega točno?“

Članica Općinskog vijeća Ines Pavleković:

„Ostvarenih. Od čega ostvarujete prihode? Ostvarujete nekakve prihode od članarine, dotacije, donacije?“

Član Općinskog vijeća Krunoslav Bistrović:

„Dotacija nema, znači članarine su 100 kuna. Sad sam bil baš na Megatonu, 100 kuna je članarina po djetetu, a ako su dva brata znači 140 kuna.“  
  
 Članica Općinskog vijeća Ines Pavleković:

„Koliko je djece?“

Član Općinskog vijeća Krunoslav Bistrović:

„Okvirno? Varira. Recimo da je 15 po generaciji prosjek s tim da kadeti i juniori ne plaćaju članarinu. Znači njih izostavljamo, oni ne plaćaju članarinu. Od njih ne ubiramo članarinu. Znači od ove četiri generacije ubiramo članarinu.“

Član Općinskog vijeća Zdravko Klopotan:

„ Ali Zakon o sportu definira da svaki sportski npr. ribolovška djeca da članarina mora biti. I za kadete i za juniore.“

Član Općinskog vijeća Krunoslav Bistrović:

„ Di Zakon o sportu to definira? Možete Vi to meni pokazati?“

Član Općinskog vijeća Zdravko Klopotan:

„Budem ti to donesel. A drugo, smatram da ste vi za ove godine i Zajednica športskih udruga i četiri nogometna kluba…“

Član Općinskog vijeća Krunoslav Bistrović:

„Nismo četiri g. Klopotan, nego smo tri u općini.“

Član Općinskog vijeća Zdravko Klopotan:

„No tri, četvrti je Fotex.“

Član Općinskog vijeća Krunoslav Bistrović:

„ Ne govorimo, nego govorimo o nogometnim klubovima koji su u tom nogometnom centru.“

Član Općinskog vijeća Zdravko Klopotan:

„ Ja sam rekel da nisam protiv da se pomogne, ali vi ste za ove godine, kak ste donesli okvir, tebi 10% , tebi 20% po kriterijima, već ste djecu uračunali nutra. Znači kod raspodjele sredstava onih 200 tisuća kuna već ste vi to uračunali nutra, kao što ste nas zakinuli za 7% bez ikakvog znači kriterija i sve, to govorim za ribolovno društvo, a vi ste za kadete i juniore obračunali, znači da vi morate te novce imati. Znači da Sloboda, nogometni klub Nedeljanec i nogometni klub Budućnost moralo se financirati to baš u ovoj godini jer ste vi te novce dobili. Znači od Zajednice športskih udruga. To je moje mišljenje jer vi ste to obračunali makar nismo dobili nikakve kriterije. Jer ja znam po sebi. Tri puta sam otpelal decu na finale kupa Hrvatske. Ja s 50 članova, a to nije uspjelo ni Varaždinu s 800 članova ni Ludbregu sa 500 članova niti Ivancu sa 250 članova. Dal sam zamolbu i načelnik mi je prije 7-8 godina odgovoril da oni za to nemaju novaca. 70% smo financirali ja i Svačko Mladen, a 30% klub. Otpelali smo ih na finale kupa Hrvatske u Bilje, drugi put u Vinkovce i treći puta u Ivanec.“

Predsjednik Općinskog vijeća Zdravko Pizek:

„Gospon Klopotan dobro, al sada razgovaramo o tom centru nogometnom Vidovec. Ne o ribičiji.“

Član Općinskog vijeća Zdravko Klopotan:

„Sve je to v redu, ali su oni to u Zajednici športskih udruga već obračunali.“

Predsjednik Općinskog vijeća Zdravko Pizek:

„ No dobro, dajte se, teme se držite. O tome se razgovara, ne? G. Bistrović.“

Član Općinskog vijeća Krunoslav Bistrović:

„Evo ja bum zamolio Eminu da za sljedeću sjednicu, jer vidim da se nebumo ništ dogovorili danas, da na sljedeću sjednicu donese sve troškovnike od svih klubova da se vidi točno kaj je nutra definirano. A ja sam zadnji put jako dobro objasnil o čemu se radi. Jako dobro i znači te cifre koja je tu ak ste si zbrojili, nadam se da ste si je, to je ono kaj sam rekel okvirno 200 tisuća kuna. Bilo je govora o 50 tisuća kuna, znači da se toj djeci kupe dresovi. U kratkim crtama, to je to bilo. Ovo kaj Vi govorite, Vi očito aludirate na nekaj drugo kaj je bilo na početku, kaj Vas peče i boli. Koliko imate registriranih ribiča ne znam, evo sad na sjednici bilo ih je 5 ili 6. Vidi se broj registriranih igrača, more se zvleči iz Županijskog saveza pojedinih predsjednika klubova. Ja sam zadnji put sprezentiral za dobrobit naše djece da predstavljaju našu općinu u što boljem svjetlu jer trenutačno su svi na prvom mjestu. Od svih ovih šest kategorija kaj vidite, svi su na prvom mjestu. Ako vi to ne želite prihvatiti, dapače, izjasnite se. Nek ljudi znaju, nek znaju roditelji i žitelji općine da vi to ne prihvaćate. U kratkim crtama, hvala lijepa.“

Član Općinskog vijeća Zdravko Klopotan:

„ E sam malo da ja odgovorim, on je mene prije prozval. Nije meni nešto da mene boli, ono kak si ti napravil i rasporedil sredstva. Ja sam samo rekel da ja to podržavam, al vi ste za ove godine s onim postotkima i Budućnost i ovi i vi već dobili novce. A vi se sad morate odreći bar za ovu godinu kupiti to djeci. Vi ste iz Zajednice športskih udruga povukli na temelju toga. A što se tiče mojih, ja imam , varira, od 45 do 50 znači sa kupljenom državnom dozvolom koja košta 400 kuna i članarina je 50 kuna. Znači, to su svi sportaši. Ja imam obaveze, kak ti moraš loptu kupiti tak ja moram minimalno 12 do 15 hiljeda kupiti ribe. Znači, moj ribič lovi ribu, a tvoj igra sa loptom. To vama nije jasno jer mi smo različitih sportova i daleko je naš sport skuplji. A ja sam samo rekel, ja nisam dobil od Općine peneze, ja i Svačko smo financirali 70% , klub 30%, a otišli smo tri puta na državno prvenstvo. Ja sam samo rekel da ste vi već dobili te novce iz Zajednice športskih udruga , s tim postotkima.

Predsjednik Općinskog vijeća Zdravko Pizek:

„Hvala. Dubravko.“

Zamjenik općinskog načelnika Dubravko Zavrtnik:

„ Hvala. Na prošloj sjednici vijeća je bilo govoreno oko toga nogometnog centra koji je sad novi i ja imam pozitivne reakcije oko toga što se djeca i socijaliziraju i treniraju Tužno i Nedeljanec i Vidovec. Znači, već od malena se ne stvaraju tenzije, nego se stvara kvalitetan sportski duh. To je nekaj novoga, ali slažem se s onim kaj je načelnik rekel prošlu sjednicu vijeća. Rebalans je pred vratima pa ćemo kroz rebalans promotriti situaciju i odrediti iznos. To je moj prijedlog, a ovo ja podržavam i čestital bi ljudima koji se bave nogometnim klubovima i koji vode te klubove jer to nije lako. To je tri-četiri kategorije, seniori, objekat i niz drugih troškova. Može biti i netko protiv, to je temeljno pravo. Velim, ja sam za to da se pomogne, ali napominjem rebalans je tu na vratima i kod rebalansa, onak kak je načelnik zadnji put rekel bude se odredil iznos.“

Predsjednik Općinskog vijeća Zdravko Pizek:

„ Gospođa Pavleković pa Nadica.“

Članica Općinskog vijeća Ines Pavleković:

„ Pa ja bih samo htjela, ovoga, ima puno udruga i sportskih na području Općine Vidovec i kulturnih i ostalih udruga koje su svaka jednako vrijedne. Djeca nemaju iste afinitete prema nogometu, idu u druge sportove tako da tu svi moraju biti jednaki. Kolko se ja sjećam, e sad ne znam javni natječaj, sve udruge se prijavljuju na javni natječaj i na temelju natječaja udruge dobivaju sredstva. E sad, donosili smo odluku nedavno za Sloboda Tužno 20 tisuća kuna pod točkom razno bez ikakve, nekih relevantnih informacija. Ipak je to 20 tisuća kuna. Jedna udruga koja se prijavila na natječaj i koja isto ima tokom cijele godine projekte nije dobila tolko. Niti jedna udruga se tu ne podcjenjuje, nego zaslužuje u nekakvim razmjernim okvirima. Svaka udruga ima svoje afinitete svoje djelokruge kojima se bavi, kojima se posvećuje tak da jednostavno na djecu se po ovom sad ne možemo vaditi. Svi imaju djecu i djeca su različita i imaju različite afinitete prema sportovima, prema drugim aktivnostima.“  
  
Predsjednik Općinskog vijeća Zdravko Pizek:

„ Hvala. Nadica.“

Članica Općinskog vijeća Nadica Cafuk:

„ Ja bih samo htjela pitati taj izračun troškovnika rađen je na bazi 100 igrača. To vi znate da je to 100 igrača , malo prije ste rekli da broj varira.“

Član Općinskog vijeća Krunoslav Bistrović:

„Broj varira. Znači, ja sam prije pojasnil da je 15 igrača po kategoriji. 6 kategorija po 15 je 90. Jedna ima 17, jedna ima 20, ali najmanji broj igrača je 15. Znači najmanji broj igrača. 100 igrača je registriranih u svim klubovima našima sigurno. Mladih igrača, ne govorimo o seniorima, ne govorimo o veteranima.“

Članica Općinskog vijeća Nadica Cafuk:

„Zanimalo me tih 100 igrača, zakaj nigdje ne piše: broj natjecatelja, početnici, ne razmem, ne igram nogomet, ali zato pitam. Troškovnik je rađen na bazi 100 igrača dal tih 100 igrača onda i postoji?“

Član Općinskog vijeća Krunoslav Bistrović:

„ Postoji 100 igrača i to je znači ono kaj sam ja zadnji put to i obrazlagal. To je novi projekt Županijskog saveza na novo prezentiran svim općinama. Znači taj projekt nije postojal kad smo mi radili troškovnik konkretno ja za svoj klub, za Vidovec njihov predsjednik i za Tužno njihov predsjednik. To je novi projekt koji je zaživil polovicom ove godine. Tu su se pojavili dodatni troškovi koje do sad klubovi nisu imali jer nisu svi imali 6 generacija. To je novo natjecanje. To je, ono kaj ja hoću s tim reći, to je bolje za djecu jer igraju ovi s 8 godina, 8-9, ovi s 10-11 s 10-11 tak da su svi u nekakvoj dobnoj kategoriji. Znači nisu svi klubovi, neki su imali samo pionire i juniore i seniore, ako me razmite kaj govorim.“

Članica Općinskog vijeća Nadica Cafuk:

„Razmem te, ali ja sad ne znam dal budem dobro rekla ili ne o.k, ispravite me, ali kakva postoji mogućnost da se to, ako je to nekaj novo, sljedeću tekuću godinu ukalupi u proračun Zajednice športskih udruga?“

Član Općinskog vijeća Krunoslav Bistrović:

„Postoji mogućnost, pa nebre drukčije ni iti. Drukčije ni nebre biti nego da se uklaupi u Zajednicu športskih udruga. Niti ne traže, znači klubovi ne traže novce na svoj račun direktno uplatu, nego pomoć Općine da se kupi recimo 6 garnitura dresova koja bude opravdana s tim sredstvima. Znači, dojde predračun na Zajednicu športskih udruga ili na klub i onda se prebaci, znači dobili smo nove dresove za 6 kategorija i to se plaća po predračunu. Znači, nema da neko novce potroši na nekaj drugo, ako me razmete.“

Članica Općinskog vijeća Nadica Cafuk:

„O.k, al da se nebude opet pojavilo tam negdje u 5-6 mjesecu da fale neka sredstva , dal moremo vanredno s proračuna nekaj dati.“

Član Općinskog vijeća Krunoslav Bistrović:

„ Ja sam to prezentiral, znači da godišnje natjecanje košta tolko. Nije nitko tražil da budemo mi toliko novaca uplatili, nego da pomognemo koliko god je moguće , znači sufinancirati taj projekt. Ne traži se sad da se tu uplati 200 hiljada kuna nikoga, nego da pomognemo zaživeti taj projekt ove godine s 30-40 tisuća kuna. Druge godine možda s 60, al da znači sve bude transparentno kak i je, da svake godine svaki klub mora donesti završni račun di su utrošena sredstva , za kaj su utrošena sredstva, al vi očito ne razmete kaj ja govorim.“

Članica Općinskog vijeća Nadica Cafuk:

„ Očito se mi dva ne razmimo. Dobro možda ja ne razmim, a vi dobro govorite o.k, ali udruge su udruge. Zajednica športskih udruga je jedna udruga i tih 150, 100 tisuća kuna koliko bude već to iznosilo da se to isplati iz Zajednice športskih udruga, da se onda za toliko taj iznos tam poveća. Jer to je neka nova kategorija koja do sad valjda nije bila ukalupljena u Zajednicu. Drugo su ovi klubovi Budućnost, ne znam koji to, to je o.k. Ovo kaj vi sad tražite to su vanredna sredstva, to nije unutar Zajednice.“

Član Općinskog vijeća Krunoslav Bistrović:

„ Gledajte, trenutno su to sad vanredna jer je to zaživelo. Znači, to je pomoć svim klubovima, ne jednom klubu, to je centar Vidovec , ako me razmite. Nedeljanec, Tužno i Vidovec. Ta djeca treniraju u Vidovcu , na Tužnom i Nedeljancu.“

Članica Općinskog vijeća Nadica Cafuk:

„ I ta djeca koštaju toliko i nek se onda u proračunu ta sredstva namjene i onda bu se znalo da je to za to. „

Član Općinskog vijeća Krunoslav Bistrović:

„ Upravo to sam Vam ja htel reči. Ali zaživjelo je ove godine. Dal se more jedan dio, znači koliki dio se more ove godine isplatiti u rebalansu. Dal se more osigurati da se kupi bar tih 6 garnitura dresova, ako me razmete, da na dresu piše centar Vidovec.“

Članica Općinskog vijeća Nadica Cafuk:

„Razmem ja za ovu godinu je to ispalo tak, ali ja velim za sljedeću godinu.“

Član Općinskog vijeća Krunoslav Bistrović:

„ Za sljedeću godinu budemo mi deli to u Zajednicu športskih udruga kad se donosi troškovnik koliko to sve , znači isto tak troškovnik se donosi i onda se to raspodjeli na klubove. Ja znam da to nebre biti puna cijena. Nekad je svaki klub to tražil, ali sad je sve to zrezano jer imamo mali proračun i imamo premalo novaca u Zajednici športskih udruga.“

Zamjenik općinskog načelnika Dubravko Zavrtnik:

„Samo da, 20 hiljeda kuna to je bilo plasirano prema Slobodi Tužno za godišnjicu. Mi godišnjice, 10-godišnjice, 20-godišnjice svim dobrovoljnim vatrogasnim društvima, svim društvima Općina pomaže. Dali smo i rukometnom klubu 20 tisuća kuna za 60. godišnjicu ili nekima možda manje, ali znači to nisu nikakva sredstva za sport koja idu van sportske udruge. Isto tak ova sredstva, kad se budu dodjeljivala ili koliko se budu ili ako se budu dodjeljivala to zavisi znači o odluci Vijeća kad se bude donosil rebalans, jedino i nikako drugačije mogu iti kroz sportsku udrugu i nikak drugač. To definitivno. A vanredno je, sad ako bi išli na to onda bi obavijestili klubove koji su se natjecali kroz ovo o visini sredstava, mislim da se i zakon nekaj mijenjal tak da i tu moramo biti sukladno zakonu i poštivati ga.“

Predsjednik Općinskog vijeća Zdravko Pizek:

„Emina pa Štef.“

Viša stručna suradnica za opće poslove i EU fondove Emina Ljubek:

„ S obzirom na ovu raspravu, ja bih samo htjela skrenuti pozornost svim predstavnicima koji su u organizacijama civilnog društva i koje tu djeluju da si malo pogledaju Uredbu o kriterijima i mjerilima za financiranje udruga. Što se tiče izvanrednih financiranja, ono je dozvoljeno jedanput godišnje do maksimalnog iznosa od 5.000 kuna za sve ono što nije predviđeno u proračunu. Znači tu mora biti iznimno opravdana situacija. Sad smo imali nedavno s KUD-om Vidovec takvu situaciju. Bila sam na seminaru u Zagrebu s Uredom za udruge Vlade RH na kojem sam postavila točno to pitanje. Oni su nas zatražili sufinanciranje 17.000 kn za autobus i to je sve opravdano. Znači,oni imaju to pravo, to im se desilo stvarno izvanredno i u sklop programa, međutim stajalište Ureda za udruge, a možete dobiti i pismeni odgovor, je da se poštuje Uredba i da se isplaćuje do 5.000 kuna. Tako da Vas molim da si svi to pročitate.“

Predsjednik Općinskog vijeća Zdravko Pizek:

„ Gospon Smernjak.“

Član općinskog Vijeća Stjepan Smernjak:

„ Kak funkcionira to okolo, ima više centara nismo mi jedini centar? To je jedan dio, ovo kaj je Dubravko rekel, zamjenik načelnika , jedino tak to moremo rebalans je tu blizu nekak budete se strpili. A daj mi sad reci, ja znam da je to nova fora i žao mi je, svi imaj slične poteškoće ja sam isto u Izvršnom odboru, da Županijski nogometni savez nije ispital kak bu to funkcioniralo, kak bu se to kroz pojedine klubove porinulo je svi imaju istu situaciju.“

Član Općinskog vijeća Krunoslav Bistrović:

„11 centara je osnovano. Znači nije napravljeni centar u Sračincu. Ima središnja liga, to su ovi koji igraju , znači Koprivnica, koji imaju jače centre to je pod HNS-om. Ova naša ima 11 centara. Kak funkcionira? Funkcionira na princip isto tak kak i lige funkcioniraju i morem reči da mi tu puno bolje funkcioniramo od svih. Ima tu pomoći od vatrogasci, ima tu pomoći ljudi i obrtnika i privatnika s područja općine, inače ne bi tak dobro funkcioniralo. Znači, djeca imaju svaki svojeg trenera, djeca imaju prijevoz, djeca imaju sendviče svaki put, svaki put imaju sok organizirani, znači sve je na nivo, na vrlo visokom nivou. Drugi imaju problema s djecom, neće im trenirati, odgađaju utakmice, odgađaju ovo jer nemaju djece. Mi za sad tih problema nemamo. I imamo rezultate te koje imamo.“

Član Općinskog vijeća Stjepan Smernjak:

„A kak je s financiranjem okolo?“

Član Općinskog vijeća Krunoslav Bistrović:

„ Nebrem reći točnu informaciju. Ali svi idu tak jer prijedlog je bil na sastanku Županijskog saveza gdje su bili svi predstavnici klubova i bil je načelnik naš na tom sastanku. Znači, prezentirali su troškove, sat i pol je trajalo predavanje i objašnjavanje kak to bude funkcioniralo, koji su troškovi, kak bi se tu trebalo uključiti, od klubova, od Općine, od privatnika, od donacija kojih je jako, jako malo, a još bu ih i manje i to vidite po udrugama koje financirate. Ali uglavnom, mogu reći da smo za sad na vrlo visokom nivou. Tu moram povaliti i trenere.“

Član Općinskog vijeća Stjepan Smernjak:

„I trenere plaćate?“

Član Općinskog vijeća Krunoslav Bistrović:

„ Trener dobiva 1.500 kuna od članarina, ako pokrije, a ne pokrije, ali onda mi s klubova damo određeni iznos koji fali da pokrijemo troškove trenera. Jer trener potroši, zadnji put sam rekel, ide 4 put na trening, ide na utakmicu, sa svojim autom vozi, 500 kuna zavozi sigurno.“

Predsjednik Općinskog vijeća Zdravko Pizek:

„Dobro, to ćemo riješiti na rebalansu proračuna. G. Klopotan još nešto?“

Član Općinskog vijeća Zdravko Klopotan:

„Imam prijedlog. Mi moramo za te obljetnice, da li društvo, da li vatrogasci, da li klubovi jer nekome se može 20 tisuća dati, a nekome se može za 20 godina rada dati 7.000. Načelnik je baš konkretno ŠRD Vidovcu obećal 15 i ja mu donesem projekt i da bi dal 7. Tih 7 je još uvijek na žiroračunu jer ja sa 7.000 nisam mogel knjigu napraviti, u Šudrani nisam mogel napraviti , proslavu jednu skromnu sam napravil koju sam financiral s drugih izvora i tih 7.000 kuna je za 20 godina još uvijek na žiroračunu. Znači, ako se nekom može dati , treba Vijeće donijeti odluku da budemo svi ravnopravni. Za 10 godina toliko društvu, toliko za 20, toliko za 25, toliko za 30, a ne nekome se da 20, a nekome 7. Još su na žiroračunu, već 4 godine sad jer nebrem ništ s toga napraviti napraviti. Još su na žiroračunu. Obljetnica je obljetnica. Onda pozivaš cijeli Županijski savez, kak nogomet poziva svoj tak i mi svoj. Mi smo ju napravili, ali smo napravili veličanstveno. Obljetnica je obljetnica. “

Zamjenik općinskog načelnika Dubravko Zvrtnik:

„ Predsjednik ja samo jedan prijedlog imam. Ja predlažem, pošto nismo donesli odluku o stipendiranju nadarenih učenika da se sazove izvanredna sjednica čim prije. Da se predlagatelj potrudi napraviti novi prijedlog, isto tak molim i oporbu ili bilo koji klub vijećnika da to napravi tak da donesemo čim prije tu odluku. Tak da se more čim prije raspisati natječaj. Hvala.“

Predsjednik Općinskog vijeća Zdravko Pizek:

„ Hvala lijepa. Zatvaram sjednicu 11., laku noć.“

Sjednica je završila u 21 sati i 05 min.

Općinsko vijeća Općine Vidovec

Predsjednik

Zdravko Pizek

Zapisničarka

Emina Ljubek